Domenie ai 3 di Avrîl al cole l’inovâl numar 939 di chê dì cuant che l’imperadôr Indrì IV i de al patriarcje di Aquilee Siart il titul di «Comes Fori Julii, Dux et Marchio» e cun chel il podê temporâl sul Friûl.
Al è une altre volte il moment di memoreâ la creazion dal Stât patriarcjâl e duncje de Patrie dal Friûl. Al è une altre volte il moment di ricuardâ chei fats, soredut par fâ un pensament in cont dal Friûl dal dì di vuê e di chel dal avignî.
E je une fieste – e cun chê une ocasion di riflession – che e tocje sei il Friûl che al è in Friûl sei il Friûl che al è pal Mont. Cun di plui, dal an passât chê ricorence e je deventade une fieste uficiâl, stant che tal mês di Març dal 2015 il Consei regjonâl de regjon autonome Friûl-VJ al à fate buine une leç di pueste.
In Friûl e ator pal Mont la Fieste de Patrie e ven memoreade cuntune schirie di events e iniziativis. Noaltris di Lidrîs e Butui, che o vevin tacât a meti dongje manifestazions di pueste za tal 2003, par chest an, par resons di caratar organizatîf, o sielzin une forme plui risiervade pes celebrazions. Cundut achel o cjalìn cun interès ce che al nas ator, propit in ocasion de Fieste de Patrie, a tacâ des celebrazions uficiâl che si fasaran a Gardiscje juste ai 3 di Avrîl e o conseìn di dâ un cuc al sît de ARLeF, là che a son segnalâts la plui part dai events che a vegnin inmaneâts in Friûl vie par chescj dîs.
Sgarfant ator pe rêt si cjatin ancjemò altris informazions. Vuê a buinore, par esempli, al sarà interessant scoltâ la pontade di Dret&Ledrôs su Radio Onde Furlane, dedicade propit ae Fieste de Patrie dal Friûl.
Simpri vuê a buinore si screin lis iniziativis inmaneadis pe ocasion de bande dal Comun di Udin, che a son dutis presentadis cuntun titul une vore interessant – Friûl, Patrie di ducj. Udin 2016 – e che a vegnin ‘batiadis’ cuntun incuintri in biblioteche là che si fevele propit di Friûl, di storie, di atualitât, di politiche, di economie, di identitât e di autoguvier, lant daûr dai contignûts di Ripensare la nazione, il gnûf libri di Giorgio Cavallo, che al met dongje diviers argoments e diviers aspiets de ‘cuistion furlane’.
In cont di cheste zornade e de sô impuartance pal Friûl, pe sô storie e ancjemò di plui pal so avignî, o vevin scrit za tai agns passâts, tal blog e ancje inaltrò.
Nus somee che chês stessis riflessions, dongje di chês che a saltin fûr di Ripensare la nazione e magari ancje di chês che a salataran fûr des discussions stiçadis di chel libri, a sedin alc di bon ancje par chest an.
O pensìn che la Fieste de Patrie no sedi ni nostalgjie ni mitologjie, ma ben un moment par dâsi dongje, par pensâ e par fâ alc di bon e di gnûf, a pro dal ‘Friûl in Friûl’ e dal Friûl che al è pal Mont, a pro di un Friûl che al è Patrie di ducj e ducj i dîs.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn